סינג'יל

סינג'יל (בערבית: سنجل, התעתיק המדויק: סנג'ל) הוא כפר ערבי-מוסלמי בשטחי הרשות הפלסטינית הממוקם בהרי בנימין ואוכלוסייתו מונה כ-5,500 איש.

==מקור השם==
זאב וילנאי קבע כי שם העיירה משמר את השם שניתן למקום במאה השתים עשרה. במקום הייתה אחוזה של האביר הצרפתי רמון הרביעי, ממנהיגי הצלבנים במסע הצלב הראשון, שירש את העיר סן-ג'יל (Saint-Gilles) בדרום צרפת וקרא לאחוזתו זו על שם שמה.<ref name=":0"></ref>

ההיסטוריונית מילכה לוי־רובין מצאה בכתבים שומרוניים מהמאה ה-14, המסתמכים על מקורות עתיקים יותר, שתי התייחסויות ליישוב סינג'יל במאה ה-8 או המאה ה-9. מתוך כך הסיקה שסינג'יל היה השם המקורי של המקום, והצלבנים אימצו אותו ולא להפך.<ref></ref>

== דמוגרפיה ==
במרוצת השנים עזבו התושבים הנוצרים או התאסלמו וכיום, כל תושבי הכפר היום מוסלמים.<ref></ref>

==היסטוריה==
לפי עדויות ארכאולוגיות אזור הכפר היה מיושב כבר מתקופת הברונזה הקדומה.

ראה להלן - בור יוסף.

===התקופה הצלבנית===
בכפר וכן בכל האזור נמצאים שרידי מבנים רבים מתקופת הצלבנים, כך למשל - מסגד הכפר ממוקם במקום כנסייה שנבנתה על ידי הצלבנים. מצפון מזרח לכפר ח'רבת ראס א-דֵיר (خربة رأس الدير) ששמה מעיד עליה שהיה במקום מנזר או כנסייה<ref>המובן של המלה דֵיר - دير הוא מנזר</ref> ויש בה הריסות של מבנים צלבניים. מדרום לכפר נמצאת ח'רבת א(ל) תל (خربة التل) שבה שרידי מבצר צלבני גדול.

===התקופה העותמאנית===
בשנת 1517 נכבש הכפר על ידי האימפריה העות'מאנית, יחד עם כל חלקי הארץ. בשנת 1596, על פי מפקד אוכלוסין עות'מאני, התגוררו בכפר 42 משפחות.

בשנת 1870, חוקר ארץ ישראל ויקטור גרן ביקר בכפר וכתב שגרו בו כ-1,500 תושבים.

===בתקופת המנדט הבריטי===
במפקד אוכלוסין מ-1922 שנערך על ידי המנדט הבריטי, אוכלוסיית סינג'יל מנתה 934 תושבים, כולם מוסלמים. במפקד 1931 אוכלוסיית סינג'יל מנתה 1,001 תושבים, ב-266 בתים. בשנת 1945 אוכלוסיית סינג'יל מנתה 1,320 תושבים, אשר בבעלותם 14,186 דונם של קרקע, על פי סקר הכפרים של המנדט הבריטי בארץ ישראל.

===לאחר מלחמת ששת הימים===
מאז מלחמת ששת הימים ב-1967, סינג'יל נמצאת תחת שלטון ישראלי.

== אדמות ==
השטח הכולל של אדמות הכפר הוא 14,028 דונם (לאחר הפקעה של 447 דונם שהיו בשימוש תושבי הכפר). לאחר הסכמי אוסלו הכפר חולק לשלושה אזורי שליטה: <ref></ref>
{| class="wikitable"
|אזור שליטה
|דונם
|%
|-
|שטח "A"
|1,944
|14%
|-
|שטח "B"
|4,865
|35%
|-
|שטח "C"
|7,219
|51%
|-
|סה"כ
|14,028
|100%
|}

== הסכסוך הישראלי פלסטיני ==
במסגרת הסכסוך הישראלי פלסטיני, לאורך השנים התרחשו עשרות אירועי אלימות הדדיים בין תושבי הכפר לבין יהודים תושבי האזור וכוחות צה"ל.

== סינג'יל כמרכז קדרות ==
החל מהמאה ה-14 התפתחה בארץ ישראל תעשיית קדרות ואחד המרכזים לייצור כדי מים גדולים ("זיר") היה בכפר סינג'יל. הכדים שיוצרו בסינג'יל נודעו בעיטוריהם, ויוצרות מכפרים קרובים הביאו את כדיהן המוכנים לקישוט בכפר.<ref></ref>

== בור יוסף ==
חוקר מוסלמי שביקר במקום, בשנת 1173 (ימי הצלבנים) סיפר על כפר סינג'יל ולידו בור יוסף<ref name=":0" /> בערבית: جب يوسف בתעתיק עברי: ג'ב יוסף. ובעברית: גוֹב יוֹסֶף.<ref>כידוע קיים אתר גוב יוסף גם כ-0.75 ק"מ מדרום לקיבוץ עמיעד וכן אתר הנושא שם דומה בכפר תל שבנפת שכם.</ref>

בעבר, הכפר נשען על מעיין הנמצא במרכזו, לאספקת מים. שם המעיין הוא עין ג'ב יוסף (عين جب يوسف) או: גוֹב אדוננו יוסף (جب سيدنا يوسف) שלשם השליכו האחים את יוסף. באחת השכונות בכפר יש אזור שנקרא בערבית "שָאוּרִיָה" (شوريا) ושרש המלה מורה על ייעוץ או התייעצות. על פי המסורת של תושבי המקום, מקור השם בא מההתייעצות של האחים והמזימה מה לעשות עם אחיהם יוסף, כפי שמסופר בתורה<ref></ref> וכן בקוראן ב"סורת יוסף".<ref></ref><ref></ref><ref>על אודות המסורת של בני הכפר בנושא גוב יוסף, אפשר לראות בסרטון:

https://www.youtube.com/watch?v=MKzjlFIPkz8&ab_channel=BasemSakijha</ref>

==קישורים חיצוניים==

* [https://web.archive.org/web/20070315230039/http://www.jmcc.org/palculture/sites.htm#sinjel אתר של הרשות הפלסטינית על כפרי וערי הרשות].

==הערות שוליים==

קטגוריה:נפת רמאללה ואל-בירה
קטגוריה:הרשות הפלסטינית: יישובים
קטגוריה:יישובים שהוקמו במאה ה-11